‘TKS’รับทรัพย์บอลโลก หนุนรายได้โตกว่าปีก่อน
&nbsp;
21 ส.ค. 2554

โพสต์ทูเดย์ — TKS ส้มหล่นบอลโลกหนุนยอดพิมพ์ไปรษณียบัตรเพิ่ม 100 ล้านฉบับ หนุนปีนี้รายได้ดีกว่าปีก่อน 
นายสุพันธุ์ มงคลสุธี รองประธานคณะกรรมการ บริษัท ที.เค. เอส.เทคโนโลยี (TKS) เปิดเผยว่า บริษัทจะได้รับผลดีจากเทศกาลฟุตบอลโลก 2010 ที่หน่วยงานต่างๆ ได้จัดแคมเปญให้ประชาชนส่งไปรษณียบัตรทายผลผู้ชนะในการแข่งขันฟุตบอลโลกครั้งนี้ เพราะผลจากการจัดแคมเปญดังกล่าวทำให้ยอดการพิมพ์ไปรษณียบัตรเพิ่มขึ้นประมาณ 100 ล้านฉบับ ที่จะเข้ามาเป็นรายได้ให้กับบริษัทในงวดไตรมาส 2 ต่อเนื่องไตรมาส 3 และจะสนับสนุนให้รายได้ในปีนี้ดีกว่าปีที่ผ่านมา 
ทั้งนี้ ในงวดปี 2552 TKS มีรายได้รวม 7,260.28 ล้านบาท มีกำไรสุทธิ 52.67 ล้านบาท ส่วนงวดไตรมาสแรกของปีนี้มีรายได้ 301.53 ล้านบาท มีกำไรสุทธิ 29.60 ล้านบาท 
ประธานคณะกรรมการ กล่าวถึงกรณีที่หุ้น TKS ย้ายเข้าซื้อขายในหมวดสิ่งพิมพ์ก็สนับสนุนให้สภาพคล่องในการซื้อขายหุ้นดีขึ้น ขณะเดียวกันการที่หุ้นของบริษัทยังมีพี/อีต่ำกว่าอุตสาหกรรมที่เฉลี่ยมากกว่า 10 เท่า ก็จะทำให้หุ้นมีความน่าสนใจมากขึ้น อีกทั้ง TKS ก็เป็นหุ้นที่มีการจ่ายปันผลอย่างต่อเนื่อง ซึ่งน่าจะเป็นปัจจัยที่ทำให้นักลงทุนสนใจเข้ามาลงทุนด้วย
บล.ฟินันเซีย ไซรัส ออกบทวิเคราะห์แนะนำซื้อเก็งกำไรหุ้น TKS เพราะคาดว่าราคาหุ้นมีโอกาสขยับขึ้นหาแนวต้านที่ 3.20 บาท 
ขณะที่ บล.คันทรี่ กรุ๊ป แนะนำนักลงทุนเล่นเก็งกำไรหุ้น TKS เพราะได้รับปัจจัยบวกจากการรับพิมพ์ไปรษณียบัตรทายผลฟุตบอลโลก ตั้งแต่วันที่ 11 มิ.ย. ถึง 11 ก.ค. 2553 ที่ประเทศแอฟริกาใต้ ให้แนวต้านไว้ที่ 3 บาท แนวรับ 2.80 บาท